RAPPORT FRA KOMMISSIONEN TIL EUROPA-PARLAMENTET OG RÅDET

om udøvelse af de delegerede beføjelser, der tillægges Kommissionen i henhold til Europa-Parlamentets og Rådets forordning (EU) nr. 995/2010 af 20. oktober 2010 om fastsættelse af krav til virksomheder, der bringer træ og træprodukter ‎i omsætning (EU's tømmerforordning)

1.INDLEDNING

Ved forordning (EU) nr. 995/2010 (i det følgende benævnt "EU's tømmerforordning" eller "forordningen") forbydes omsætning af ulovligt fældet træ og træprodukter fremstillet heraf. EU's tømmerforordning er en del af en bred vifte af foranstaltninger, der blev indført med FLEGT-handlingsplanen, som er EU's samlede reaktion på det udbredte problem med ulovlig skovhugst og dennes ødelæggende virkninger for skovene. Forordningen bidrager også til at reducere emissionerne fra skovrydning og skovforringelse og til at bevare skovene, sikre bæredygtig skovforvaltning og forøge skovenes kulstoflagre i udviklingslandene.

EU's tømmerforordning indfører tre forpligtelser.

1.Det forbydes at bringe ulovligt fældet træ (dvs. træ fældet i strid med den gældende lovgivning i det land, hvor det blev fældet) og træprodukter fremstillet heraf i omsætning.

2.Der stilles krav om, at virksomheder, der bringer træ og træprodukter i omsætning i EU for første gang, skal udvise den fornødne omhu ("due diligence"), dvs. foretage en risikostyringsgennemgang for at sikre, at det udelukkende er lovligt fældet træ (træ fældet i overensstemmelse med den gældende lovgivning i det distrikt, hvor det blev fældet) og træprodukter fremstillet af sådant træ, der bringes i omsætning i EU.

3.Der bliver stillet krav om, at forhandlere af træ og træprodukter, der allerede er bragt i omsætning i EU, fører registre over deres leverandører og kunder ("Krav om sporbarhed").

EU's tømmerforordning dækker en bred vifte af træ og træprodukter, der er anført i bilaget ved brug af koderne i EU's kombinerede nomenklatur. Det fastsættes også, at Kommissionen skal anerkende "overvågningsorganer", som har til opgave at give operatørerne adgang til due diligence-ordninger og bistå dem med at opfylde deres forpligtelser.

EU's tømmerforordning blev vedtaget i december 2010 og trådte i kraft den 3. marts 2013. I denne periode vedtog Kommissionen to ikkelovgivningsmæssige retsakter. Den første er Kommissionens gennemførelsesforordning (EU) nr. 607/2012 af 6. juli 2012 om de nærmere regler for due diligence-ordningen samt hyppigheden og arten af det tilsyn med overvågningsorganer, der skal føres, som blev vedtaget i henhold til artikel 18, stk. 2, i EU's tømmerforordning og artikel 5 og 7 i afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen. Den anden er Kommissionens delegerede forordning (EU) nr. 363/2012 af 23. februar 2012 om procedureregler for anerkendelse og inddragelse af anerkendelse af overvågningsorganer i henhold til forordning (EU) nr. 995/2010, som blev vedtaget i henhold til artikel 8, stk. 7, i EU's tømmerforordning.

2.RETSGRUNDLAG

I henhold til artikel 6, stk. 3, i EU's tømmerforordning "kan Kommissionen vedtage delegerede retsakter [...] vedrørende yderligere risikovurderingskriterier, der måtte være nødvendige for at supplere dem, der er omhandlet" i EU's tømmerforordning. I henhold til artikel 8, stk. 7, i EU's tømmerforordning kan der vedtages delegerede retsakter for at supplere procedurereglerne med hensyn til anerkendelse og inddragelse af anerkendelse af overvågningsorganer, hvis erfaringerne nødvendiggør det. I henhold til artikel 14 i EU's tømmerforordning "kan Kommissionen vedtage delegerede retsakter [...], der ændrer og udbygger listen over træ og træprodukter, som er anført i bilaget" til EU's tømmerforordning.

Det fastsættes i artikel 15, stk. l, i EU's tømmerforordning, at "Kommissionen tillægges beføjelse til at vedtage de delegerede retsakter, der er omhandlet i artikel 6, stk. 3, artikel 8, stk. 7, og artikel 14, i en periode på syv år fra den 2. december 2010". Deri fastsættes også, at "[d]elegationen af beføjelser forlænges automatisk for perioder af en tilsvarende varighed", dvs. syv år, "medmindre Europa-Parlamentet eller Rådet tilbagekalder den i overensstemmelse med artikel 16" i EU's tømmerforordning. Delegationen af beføjelser blev således senest automatisk forlænget fra den 2. december 2017 til den 1. december 2024.